અમદાવાદ શહેરમાં આવેલી ગુજરાત યુનિવર્સિટી છાસવારે કોઇના કોઇ વિવાદોમાં ફસાતી જ હોય છે. 21 જુલાઈ, 2018 શનિવારે ગુજરાત યુનિવર્સિટીના સમાજવિદ્યા ભવનના મહિલા પ્રોફેસર સામે M.Philની વિદ્યાર્થિનીએ ફરિયાદ કરી. વિદ્યાર્થીની પાસે ઘરકામ કરાવવામાં આવતું હતું. ઘરના કચરા-પોતા, રસોઈ અને બાળકોને શાળાએ મુકવા જવા સહિતના કામો કરાવવામાં આવતા હોવાનો ફરિયાદમાં આરોપ કરવામાં આવ્યો છે. મળતી માહિતી પ્રમાણે ગુજરાત યુનિવર્સિટીમાં આવેલા સમાજવિદ્યા ભવનમાં વિજ્યા યાદવ પ્રોફેસર તરીકે ફરજ બજાવે છે. તેમના માર્ગદર્શન હેઠળ એક વિદ્યાર્થિની એમફીલનો અભ્યાસ કરી રહી છે. આ વિદ્યાર્થિનીએ તેમની સામે ફરિયાદ નોંધાવી છે. વિદ્યાર્થિનીએ ફરિયાદમાં જણાવ્યું છે કે, આ મહિલા પ્રોફેસર તેની સામે ઉદ્ધતાઇથી વર્તન કરે છે અને દરેક નાના મોટા કામ કરાવે છે. વિજયા યાદવ એમ.ફીલ પાસ કરાવવા માટે રૂ.50,000 માગ્યા હોવાનો આરોપ પણ વિદ્યાર્થિનીએ લગાવ્યો છે. બીજી તરફ એકેડમિક કાઉન્સિલની બેઠકમાં આ વિદ્યાર્થિનીની ફરિયાદ અંગે ચર્ચા થઇ હતી. બેઠકમાં મહિલા પ્રોફેસર સામે થયેલી ફરિયાદ અંગે તપાસ કમિટીની રચના કરવાનો નિર્ણય કરાયો હતો.